[pic] | AZ EURÓPAI KÖZÖSSÉGEK BIZOTTSÁGA |

Brüsszel, 14.8.2007

COM(2007) 471 végleges

A BIZOTTSÁG JELENTÉSE A TANÁCSNAK ÉS AZ EURÓPAI PARLAMENTNEK

Makaó Különleges Közigazgatási Terület: éves jelentés – 2006

A BIZOTTSÁG JELENTÉSE A TANÁCSNAK ÉS AZ EURÓPAI PARLAMENTNEK

Makaó Különleges Közigazgatási Terület: éves jelentés – 2006

Makaó Kínának való 1999. decemberi átadását megelőzően a Bizottság vállalta, hogy „kiemelt figyelemmel kíséri és elősegíti az „egy ország, két rendszer” elv végrehajtását annak érdekében, hogy teljes mértékben támogassa Makaó politikai, gazdasági és kulturális autonómiáját”[1]. 2006-ban a Bizottság ismételten ígéretet tett arra, hogy folytatja a Makaón zajló alkotmányos, politikai, kereskedelmi, gazdasági és kétoldalú kapcsolatok terén megfigyelhető fejlődésről szóló éves jelentések közzétételét[2]. Ez 2000 óta a hetedik ilyen jelentés.

Makaó továbbra is fontos partner az EU számára, amely a gazdasági, szabályozási, oktatási, szociális és kulturális területeken közös értékeket vall és hasonló érdekeltségekkel bír. Az átadás óta ezeken a területeken mélyültek és bővültek az EU és Makaó közötti kapcsolatok, ugyanakkor továbbra is gyakorlati alapokra és kölcsönös érdekre épülnek. 2006-ban megerősítették az EU és Makaó közötti együttműködést és kapcsolatokat.

1. Politikai események

2006-ban a Makaó KKT politikai és alkotmányos helyzete egy további évig stabil maradt, bár 2006-végén jelentős kormányzati incidens következett be – (lásd lent). A Makaó jövőbeni alkotmányos fejlődésére irányuló javaslatokat 2008-ig vagy annál későbbre halasztották. A 2006. november 16-i, 2007-re szóló terveket ismertető beszédét követően Makaó kormányzója, Edmund Ho kijelentette, hogy 2009-ben vagy közvetlenül 2009 után nem lehetséges közvetlen választásokat tartani, a kérdést először körültekintően meg kell vizsgálni. Megállapították, hogy a 2009. évi kormányzói és törvényhozási választásokról szóló törvénytervezeteket 2008-ban nyújtják be a törvényhozásnak. Az Európai Bizottság tudomásul vette Ho úr bejelentését és várja a demokrácia fejlesztésére irányuló terv elindítását.

Makaón a kormány és a lakosság egyre fontosabb, a 2002 óta zajló, látványosan gyorsuló gazdasági és társadalmi változásokból eredő kihívásoknak néz elébe. Számos probléma a Makaó által elért sikerekből fakad: a társadalom kisebb csoportjának meggazdagodása, a szegényebb rétegek csökkenő reáljövedelme, a gyorsan zajló társadalmi változásokból eredő feszültség, valamint az említett fejleményekből eredő externáliák és költségek. Az importált munkaerő jelenleg a munkaerő egynegyedét teszi ki. A munkahelyüket elvesztő helyi lakosok elégedetlenségüknek adnak hangot. Makaó fellendülése a megélhetési költségek gyors növekedését eredményezte, különösen az ingatlanokhoz kapcsolódó költségek haladják meg a szegényebb csoportok fizetésének növekedését, ami ezáltal csökkenti azok reáljövedelmét. Makaó arculatát jelentős építkezési projektek változtatják meg, melyek környezeti stresszt váltanak ki. A gépkocsik és a motorkerékpárok számának gyors növekedése torlódásokhoz és szennyezéshez vezetett Makaó szűk utcáin. A közigazgatás számára kihívást jelent a szociális rendszer irányításának optimalizálása, melynek célja biztosítani, hogy a kormány ellátási rendszeréből valóban a rászorulók részesüljenek, valamint javítani az importált munkaerőre vonatkozó szabályozást és feltételeket.

2006. május 1-jén ezek a tényezők jelentős tüntetésekhez vezettek, melyeken a kormányzat munkaerő-politikájával kapcsolatos sérelmeknek adtak hangot, miszerint Makaón tolerálják az illegális munkásokat, a rájuk vonatkozó szabályozás pedig nem megfelelő. A tüntetés alatti zavargások nagyfokú elégedetlenséget jeleztek, ami azonban láthatóan azokra a csoportokra korlátozódik, amelyek nem részesülnek a fellendülő gazdaság és munkaerőpiac hozta előnyökből.

Jelentős kormányzati incidensre került sor 2006. decemberében, amikor korrupció vádjával letartóztatták Makaó vezető tisztviselőinek egyikét, Ao Man-long, közlekedési és közmunkáért felelős minisztert. A jelentések szerint ez Hong Kong és Makaó közösen lefolytatott korrupcióellenes nyomozását követően történt. Ao a rangban legidősebb tisztviselő, akit korrupció vádjával tartóztattak le azóta, hogy Makaó 1999-ben újból kínai fennhatóság alá került. A letartóztatás bejelentésekor Makaó kormányzója, Edmund Ho kijelentette, hogy léteznek arra vonatkozó bizonyítékok, melyek szerint Ao korrupciós ügyekben érintett és személyes előnyére visszaélt hatalmával. Az 1999. évi átadás óta Ao felelt a makaói kormány infrastrukturális, szemétlerakáshoz kapcsoló, közlekedési és környezetvédelmi projektjeiért. Makaó szemétlerakási rendszere és az építési beruházásokra irányuló közbeszerzési szerződések odaítélésének mechanizmusai nem átláthatók, amit a sajtóban széles körben bíráltak.

Makaó társadalmi-gazdasági életére gyakorolt hatásaik tekintetében az előbb említett kérdések aggodalomra adnak okot. A Bizottság reméli, hogy a KKT-kormány megfelelő intézkedéseket hoz e problémák megoldására.

Külpolitikai téren Makaó továbbra is bázisa Kína Portugáliával és a világ portugál ajkú nyelvterületeivel ápolt nemzetközi kapcsolatainak, melyeket a Kínai Népköztársaság központi kormányával közös mechanizmusok irányítanak. Szeptemberben Makaó adott otthont a Kína és a portugál nyelvet beszélő országok gazdasági együttműködési fóruma második miniszteri konferenciájának. Makaó ezen kívül 2006. októberében a Luzofón Játékok házigazdája volt.

2. Gazdasági fejlődés

2006-ban Makaó egyike volt a világ leggyorsabban növekedő gazdaságainak. A 2005. évi visszafogott, 6,9 %-os növekedést követően a reál-GDP 2006-ban 16,6 %-kal nőtt. A növekedés mögött a szerencsejáték-bevételek, a befektetések és az építkezések fellendülése, a fogyasztás, valamint az áruk és szolgáltatások exportjának növekedése állt. A gazdasági expanzió lépést tartott az új kaszinók, a szerencsejátékhoz kapcsolódó más létesítmények építésével és megnyitásával, valamint a szálloda- és ingatlanpiac alakulásával. A látogatók száma évről évre új rekordokat ért el azt követően, hogy 2002-ben liberalizálták a szerencsejátékra vonatkozó szabályozást, valamint a kínai anyaország liberalizálta és meghosszabbította az anyaországi látogatókra vonatkozó szabályozást. Becslések szerint Makaóra hetente kb. 500 000 látogató érkezik, ami megegyezik Makaó össznépességével. 2006 végére a munkanélküliségi ráta az átadás óta a legalacsonyabb szintre zuhant (3,5 %), miközben az inflációs nyomás – különösen az ingatlanokhoz kapcsolódó területeken – vészesen növekedett. Makaón az egy főre eső jövedelem először 2006-ban haladta meg a hongkongi értéket. A jövedelmeket a makaói KKT-ban azonban kirívó és egyre növekvő egyenlőtlenség jellemzi.

2006-ban Makaó teljes szerencsejáték-bevétele meghaladta Las Vegas bevételét, ami révén Makaó a világ legnagyobb szerencsejáték-piacává lépett elő. Makaó lépéseket tesz a kaszinókhoz nem kapcsolódó üzletágakba történő diverzifikációra, mint pl. konferenciák és kiállítások, a szállodai turizmus, valamint a sport és kulturális turizmus területén. A kaszinóbevételek nagymértékű növekedése azt jelzi, hogy a gazdaság egyre jelentősebb hányadát teszik ki.

A magánszektorban az év folyamán számos ingatlanfejlesztési projektre került sor. A következő években az említett projektek megvalósításával várhatóan megháromszorozódik a szállodaszobák száma. Újabb kaszinók kezdik meg működésüket, ami bővíti a szerencsejáték-létesítményeket és a befogadóképességet. A jövőben fennáll ugyanakkor a lehetséges túlkínálat veszélye. Az áruexport 2006-ban felépült a 2005. évi súlyos visszaeséséből, amikor megszüntették a globális textilkvótákat. A Makaó KKT-ből a kínai anyaországba irányuló export, mely javarészt a korábban korlátozás alá eső textil- és öltözködési cikkekből áll, 2006 első felében több mint 50 %-kal emelkedett. Az import folytatta növekedését, párhuzamosan a beruházások és a fogyasztás erősödésével, ami megnövekedett árukereskedelmi hiányhoz vezetett. A feldolgozóipar 2006-ban a makaói GDP csupán 5 %-át tette ki.

Az adóbevételek rendkívül magas növekedést mutattak a szerencsejáték-adóból származó bevételek jelentős növekedése miatt. A nagy és növekvő költségvetési többlet lehetővé tette Makaó KKT kormányának, hogy hosszútávú gazdasági, infrastrukturális és oktatási fejlesztési programokba fektessen be. A legfontosabb hosszútávú projektek közé tartozik a városi vasúthálózat, a városfejlesztés és a földterületnyerés. Az erős gazdaság eredményeként a munkaerő-kínálat szűkössé vált – különösen a képzett munkaerő tekintetében az építési és a szolgáltatási ágazatban. 2006 folyamán a munkaerő-import jelentősen, több mint 60 %-kal, több mint 50 000 főre nőtt. Az importált munkaerő nagyobbik részét az építkezési, szolgáltatási és szerencsejáték-ágazatokban foglalkoztatják. Az importált munkaerő legfőbb forrásai a kínai anyaország, illetve az utóbbi időben Hong Kong. A munkanélküliségi ráta folyamatosan, alacsony szintre csökken (ez 2006 utolsó negyedévében 3,5 % volt).

A jelek szerint a következő évek alatt Makaó gazdasága és kormánya a fenntartható fejlődés megvalósítása terén növekvő kihívások elé néz; a gazdaság fellendülésével járó növekvő költségek és externáliák (a környezet terhelése, közlekedési torlódások, társadalmi különbségek); a keresletnek megfelelő kapacitás növelése az infrastruktúra és a munkaerő terén; diverzifikáltabb gazdaság kialakítása.

3. Kereskedelmi és ágazati kérdések

Szellemi tulajdonjogok. Miközben az Európai Bizottság elismeri, hogy Makaó a szellemi tulajdonjogok védelme érdekében folyamatos erőfeszítéseket tesz a jogi keret és a végrehajtási rendszer fejlesztésére, aggodalmának ad hangot az egyes ágazatokban megfigyelhető IPR-jogsértések miatt. A legfigyelemreméltóbb eset azokhoz a műsorszórókhoz kapcsolódik, amelyek évekig illegálisan sugároztak európai és amerikai műsorokat, ezzel megsértve a műsorszórási engedéllyel rendelkező Macau Cable TV jogait. Hosszú jogvitát, a kormány közbelépését, az EU és a jogbirtokosok országainak ismételt diplomáciai erőfeszítéseit követően az IPR-vita lehetséges megoldás előtt áll, melyet a Macau Cable TV felvásárlása jelent egy makaói műsorszóró által. A Bizottság reméli, hogy az új tulajdonosi struktúra a műsorszóráshoz kapcsolódó IPR-visszaélések orvoslását eredményezi, és folytatni fogja a helyzet megfigyelését.

Pénzmosás elleni intézkedések. Az Európai Bizottság üdvözli Makaónak a pénzmosás és a terrorizmus elleni jogi kerete javítását célzó erőfeszítéseit. A pénzmosás és a terrorizmus elleni jogszabályok 2006 áprilisában léptek hatályba. A pénzmosás és a terrorizmus elleni intézkedések finanszírozásával foglalkozó új kormányzati hivatalt, a Pénzügyi Nyomozóirodát az év folyamán állították fel a felügyelet erősítése céljából. Tekintettel a makaói kaszinókon átáramló hatalmas, robbanásszerűen növekvő mennyiségű készpénztömegre, a kérdés a továbbiakban is igényli a makaói hatóságok figyelmét.

Banco Delta Asia. 2006-ban a makaói kormány folytatta a Banco Delta Asia „adminisztratív” irányítását, melyet 2005-ben az USA pénzügyminisztériuma a Koreai Népi Demokratikus Köztársaság/Észak Korea nevében végzett pénzmosással vádolt. A makaói kormány e nemzetközi jelentőségű ügy tekintetében szorosan együttműködik kulcsfontosságú nemzetközi partnereivel, különösen az USA-val és a kínai anyaországgal.

Az EU irányelve a megtakarítások adóztatásáról. 2006-ban a Bizottság kifejezte, hogy érdekelt a Makaó KKT kormányával folytatandó előzetes tárgyalásokban, melyek az EU megtakarítások adóztatásáról szóló irányelvében foglaltakkal egyenértékű intézkedések bevezetésének ösztönzését célozzák. A Bizottság – összhangban adópolitikájával, melynek célja a helyes kormányzás nemzetközileg elfogadott alapelveinek lehető legszélesebb körben történő terjesztése – együttműködést javasol Makaóval az átláthatóság fokozására és az információk cseréjére, az adókötelezettség alóli kibújást és az adóeltitkolást megakadályozó végrehajtási intézkedések megerősítésére, és különösen annak biztosítására, hogy olyan intézkedéseket hajtsanak végre, amelyek megegyeznek az EU-ban a megtakarításokból származó jövedelmek adóztatása során alkalmazott intézkedésekkel. A Bizottság üdvözölné, ha a KKT kormánya beleegyezne a kérdésben folytatandó előzetes tárgyalásokba.

2006-ban kezdődött meg a kínai anyaország és Makaó közötti szorosabb gazdasági és kereskedelmi kapcsolatok létrehozását célzó megállapodás (CEPA) negyedik szakasza. A CEPA 2006. júniusában aláírt III. kiegészítése (CEPA IV) szerint 13 új, liberalizációt célzó intézkedést vezettek be a szolgáltatások kereskedelme terén, amivel összesen 26 szolgáltatási ágazat nyílt meg makaói vállalkozások előtt a kínai anyaországban. A kereskedelem és a befektetések megkönnyítése tekintetében új együttműködési területeket vezettek be, melyek kiterjednek az IPR-re, a kiállításokhoz kapcsolódó szolgáltatásokra és a kínai gyógyászatra. Valamennyi intézkedés 2007. január 1-jén lépett hatályba.

Környezet. Jól ismert, hogy az EU prioritásként kezeli a éghajlatváltozás, a levegő- és vízszennyezés kérdését. A Bizottság úgy véli, hogy alapvető fontosságú és globális előnyökkel jár az e tekintetben folytatott nemzetközi, határokon átnyúló együttműködés. A Bizottság készen áll arra, hogy Makaóval együttműködve segítse és bátorítsa az ilyen intézkedések végrehajtását, és adott esetben felmérje a kínai anyaországgal történő háromoldalú együttműködés lehetőségét.

4. Az EU és Makaó közötti kapcsolatok és együttműködés

2006. október 26-án a Bizottság elfogadta az EU és Makaó közötti kapcsolatok jövőjére irányuló javaslatait bemutató „Az Európai Unió, Hong Kong és Makaó: az együttműködés lehetőségei 2007–2013”[3] című közleményét, melyet december 12-én hagytak jóvá a tanácsi következtetések keretében. A közlemény meghatározta azokat a területeket, amelyeken fokozni kell az együttműködést. Ezek a következők: kereskedelem és vámok, pénzügyek, emberek közötti kapcsolatok (ideértve a felsőoktatást); közlekedés; környezet; egészségügy; illetve élelmiszerbiztonság. A javaslatok között szerepel, hogy folytatni kell a párbeszédet a Bizottság és Makaó között a hatásköreikbe tartozó ügyekben.

2006. december 21-én a Tanács pénzügyi eszközt fogadott el az ipari országokkal és más magas jövedelmű országokkal és területekkel – köztük Makaóval – folytatandó együttműködés céljából. A Bizottság tárgyalásokat fog folytatni és megállapodik Makaóval a várhatóan 2007 végén kezdődő, az említett eszközből finanszírozott együttműködési program elemeiről.

2006. június 19-én Barroso elnök Brüsszelben fogadta Makaó kormányzóját, Edmund Ho-t. A két vezető megállapodott abban, hogy Makaónak és az Európai Uniónak folytatnia kell a közös érdekű területeken zajló együttműködés fejlesztését, szélesítését és mélyítését. Megállapodtak abban, hogy valamennyi szinten fenntartják a szoros kapcsolatokat, hogy biztosítják a kapcsolatok pozitív fejlesztését, melynek során gyorsan és eredményesen ismerik fel és válaszolják meg a kihívásokat és lehetőségeket. Brüsszelben Edmund Ho, Makaó kormányzója találkozott továbbá az Európai Parlament vezetőivel is.

2006-ban folytatódott az EU és Makaó közötti együttműködés a vámok, a tolmácsolás és a képzések területén. Jóváhagyták a makaói bevándorlási tisztviselők képzésének AENEAS-programból – MIGRAMACAU – történő uniós finanszírozását. Az EK-Makaó visszafogadási vegyesbizottság 2006 januárjában ülésezett és felülvizsgálta az EK-Makaó visszafogadási megállapodást, valamint a bevándorlás területén zajló együttműködést.

Az Európai Bizottság megfigyelte, hogy a Makaón működő uniós vállalatok hagyományosan erős jelenléte az utóbbi időben gyengült. Az Európai Bizottság reméli ugyanakkor, hogy a Makaó KKT-ben üzleti lehetőségeket kereső valamennyi érdekeltre azonos feltételek vonatkoznak.Az Európai Bizottság makaói irodája (mely Hong Kongban működik) folytatta a Makaóval ápolt átfogó kapcsolatok ápolását és rendszeres látogatások szervezését. Az iroda az év folyamán aktív és bővített információs és nyilvános diplomáciai programot indított, mely a makaói média és a társadalom bevonása révén közvetíti az EU által vallott értékeket és szakpolitikáit a gazdasági, a szabályozási, a társadalmi, az oktatási és a kulturális területeken. A Bizottság megújította továbbá a makaói egyetemmel kötött szerződését; az egyetemen Európai Információs Központ működik.

[1] A Bizottság Közleménye a Tanácsnak és az Európai Parlamentnek „Az EU és Makaó: 2000 után” Brüsszel, 1999.11.12., COM (1999) 484 végleges.

[2] „Az Európai Unió, Hongkong és Makaó: az együttműködés lehetőségei 2007-2013”. A Bizottság közleménye a Tanácsnak és az Európai Parlamentnek. COM(2006) 648 végleges, 2006.10.26.

[3] „Az Európai Unió, Hongkong és Makaó: az együttműködés lehetőségei 2007-2013”. A Bizottság közleménye a Tanácsnak és az Európai Parlamentnek. COM(2006) 648 végleges, 2006.10.26.